# SJØMATINDUSTRIUTVALGET’s (TVETERÅS) NOU 2014:16

Andøy Venstre vil minne om at da kvotesystemet ble innført i 1990 åpnet dette for store endringer som bl.a medførte overføringer av fiskerettigheter fra nord til sør. For å sikre livsgrunnlaget til kystbefolkninga har Deltakerloven, Havressursloven og Fiskesalgslagsloven vært sentrale element i forvaltninga. Myndighetene legger nå opp til å privatisere fisket ved å fjerne Deltakerloven. Å svekke dette sentrale lovverket og så privatisere almenningen og folkets fiskeressurser vil - etter Andøy Venstre’s syn - medføre en utarming av kystsamfunnene.

# Almenningsretten og Kystbefolkningen

Fiske er en allmenningsrett og det er Deltakerloven, Havressursloven og Fiskesalgslagsloven som sikrer grunnlaget for fiskerne og kystbefolkninga. Ut fra overordnede mål som skal komme kystsamfunnene til gode er myndighetene satt til å forvalte denne vår nasjonalformue på vegne av fellesskapet. Retten til fiske i nord tilhører befokninga i nord. Kyst og fjordfiske har vært sjøsamenes hovednæring eller en viktig del av en kombinasjonsnæring. Deres rett til fiske i de nære havområder er folkerettslig forankret . Fisken og rettighetene til å fiske kan myndighetene derfor ikke omgjøre til privat eiendom som så kan selges til høystbydende.

Deltakelse i og rekruttering til fiskeryrket har resultert i store endringer siden myndighetene i 1990 innførte forskjellige virkemidler. Gjennom kvotefordelinger, konsesjoner og økonomiske stimuli har myndighetene gitt fordeler til noen få på bekostning av andre. Nærheten til fiskefeltene er ikke lenger et fortrinn, noe som har medført at bl.a. de sjøsamiske distrikter er blitt skadelidende. Fritt kvotesalg har medført at de unge ikke har mulighet for å reise nødvendig egenkapital slik at de kan få innpass i fiskenæringa. For å unngå ei forgubbing av næringa eller at kvotene selges ut av distriktet må derfor kvotegrunnlaget til den minste kystflåten opprettholdes og styrkes. Regjeringen bør legge forholdene til rette slik at det blir gode muligheter for unge til å etablere seg med egen båt og kvote.

# Fiskeressurser, Bosetting og Miljø

Grunnlaget for bosettinga langs kysten har vært rike ressurser og omsetning av mat fra sjø og land samt et reint miljø. Fiske i fjordene og i nære havområder både sommer og vinter har tusenårige tradisjoner. Kystfisket med sine passive redskaper er ingen direkte trussel verken mot lokale eller vandrende fiskebestander. Trålere og snurpefartøy derimot, har forårsaket kollaps av flere bestander. I tillegg er mange fjorder ødelagt av not-og snurrevadbåter. Den stadig voksende havgående fiskeflåten baserer sin virksomhet på innfrysing og fiske i mer fjerne farvann - noe som medfører økende transport og forbruk av energi og fossilt drivstoff med forurensing og utslipp i en størrelsesorden som ikke er forenlig med klimamålene eller ansvaret for å sikre det materielle grunnlaget for den sjøsamiske kulturen.

# Lovverk, Kapitalkrefter og Fiskeoppdrett

Andøy Venstre går mot den tilråding som Sjømatindustriutvalget i NOU 2014:16 legger til grunn når det gjelder:

* Svekking av lovverket
* Det legges til rette for utenlandske kapitalkrefter i alle ledd i fiskeriene

Fiskeoppdrett er en svært viktig næring i Norge. Den byr imidlertid på store miljøutfordringer som rømming av laks og lakselus - og dermed fare for smitte av sykdommer på villfisken. Innsiget av laks til norske vassdrag har sunket betydelig de siste 30 år. Lakselus anses i dag sammen med rømt oppdrettsfisk som de alvorligste negative påvirkningene på villfiskbestandene. Andøy Venstre vil derfor be myndighetene lovhjemle forbud mot oppdrett i fjordene ved nasjonale laksevassdrag.

# Oppdrettsanlegg

Oppdrettsanleggene er også en betydelig kilde til utslipp av næringssalter og slam. Andøy Venstre er derfor svært betenkt over at myndighetene nå legger til rette for mangedobling av oppdrett i fjordene på beskostning av tradisjoner, helse og miljø. Dagens oppdrettsanlegg tilfredsstiller ikke fremtidens krav om rømningssikre, lusesikre oppdrettsanlegg. I tillegg må en ha orden på avfallet. Etter Andøy Venstres syn bør målet på sikt være landbaserte anlegg og myndighetene bør belønne – for eksempel ved lavere avgifter – aktører med gode løsninger på rømning, lus og avfall.

Andøy Venstre er videre bekymret for økossystemene og arealene i fjordene og mener kystsoneplan-legging bør være å sikre de lokale økosystemene og tradisjonene og hindre risikabel virksomhet. Økosystemene og tradisjonell kunnskap (TK)i fjordene i Norge er ikke kartlagt systematisk – derfor bør en ikke tillate dumping av gruveavfall i fjordene. Forvaltningen må og ta hensyn til sjøfugl og sjøpattedyr.

# Framtidspolitikk

Andøy Venstre ønsker en god politikk for klima, ressursforvaltning, trygg sjømat og verdiskaping langs kysten som bygger på en aktiv kystflåte og enkle regler som gjør miljøvennlige tradisjoner innen produksjon og omsetning av sjømat lovlig og effektiv. Det betyr at nærhet til fiskefeltene, miljøvennlige metoder samt minimering av transport og utslipp er nødvendig og viktig. Dette vil gi det beste grunnlaget for verdiskaping, vekst og utvikling for kysten.

Andøy Venstre vil videre be myndighetene gjennom fiskeri-og miljølovgivingen sikre gamle rettigheter til kystbefolkninga - også den sjøsamiske – samt hindre at økonomiske virkemidler forfordeler fiske i mer fjerne farvann og havgående flåte og lite miljøvennlig fiske.

 ……………………………………………………………………………………………………….